
Text rozhodnutia
Súd: Krajský súd Bratislava Spisová značka: 2Cob/54/2013 Identifikačné číslo súdneho spisu: 1307202463 Dátum vydania rozhodnutia: 18. 11. 2014 Meno a priezvisko sudcu, VSÚ: JUDr. Oľga Bahníková ECLI: ECLI:SK:KSBA:2014:1307202463.2 Uznesenie Krajský súd v Bratislave v právnej veci navrhovateľa: Poľnohospodárske družstvo "Pokrok" Ostrov, 922 01 Ostrov, IČO: 00 208 094, zast. JUDr. Peter Mešenec, advokát, Piešťanská 426, 922 03 Vrbové, proti odporcovi: MONSANTO SLOVAKIA, s.r.o., Dúbravská cesta 2, 841 04 Bratislava, IČO: 35 763 809, zast. Mgr. Martin Mendel, advokát spolupracujúci s Dentons Europe CS LLP, Námestie SNP 15, 811 06 Bratislava, o zaplatenie 4.537,27 eur, o odvolaní odporcu proti rozsudku Okresného súdu Bratislava III č. k. 25Cb/28/2007-201 zo dňa 30.6.2011, takto r o z h o d o l : Krajský súd v Bratislave p r i p ú š ť a späťvzatie návrhu na začatie konania, rozsudok Okresného súdu Bratislava III č. k. 25Cb/28/2007-201 zo dňa 30.6.2011 z r u š u j e a konanie z a s t a v u j e . V r a c i a odporcovi cestou Daňového úradu Bratislava IV zaplatený súdny poplatok za odvolanie vo výške 265,30 eura, po právoplatnosti tohto uznesenia. Žiaden z účastníkov n e m á právo na náhradu trov konania o d ô v o d n e n i e : Okresný súd Bratislava III rozsudkom č. k. 25Cb/28/2007-201 zo dňa 30.6.2011 uložil odporcovi povinnosť zaplatiť navrhovateľovi sumu 4.537,27 eur, žalobu v časti určenia neplatnosti Sublicenčnej zmluvy č. 24/2001 zamietol a odporcovi uložil povinnosť nahradiť navrhovateľovi trovy konania v pomere 100 % s tým, že o výške náhrady trov konania súd rozhodne samostatným uznesením po právoplatnosti rozsudku. Proti tomuto rozsudku podal v zákonnej lehote odvolanie odporca, ktorý navrhol, aby odvolací súd zmenil napadnutý rozsudok súdu prvého stupňa tak, že návrh navrhovateľa v celom rozsahu zamietne, alebo, ak sú splnené podmienky pre rozhodnutie podľa § 221 O.s.p., aby rozsudok súdu prvého stupňa zrušil a vec mu vrátil na ďalšie konanie. Uznesením prvostupňového súdu č.k. 25Cb/28/2007-218 zo dňa 8.9.2011 bolo odporcovi uložené, aby v lehote 10 dní od doručenia uznesenia zaplatil súdny poplatok za odvolanie vo výške 272,- eur. Odporca uvedený poplatok zaplatil dňa 23.11.2011. Podaním doručeným odvolaciemu súdu dňa 6.11.2014 vzal navrhovateľ návrh na začatie konania v celom rozsahu späť a žiadal konanie zastaviť z dôvodu, že vo veci došlo k mimosúdnej dohode. Odporca podaním doručeným odvolaciemu súdu dňa 8.10.2014 vyjadril svoj súhlas so späťvzatím návrhu na začatie konania v celom rozsahu. Podľa § 222 ods. 2 O.s.p. odvolanie môže odvolací súd vybaviť aj tak, že pripustí vzatie návrhu na začatie konania späť, alebo schváli zmier. Podľa § 208 O.s.p. ak je návrh na začatie konania vzatý späť, keď už rozhodol súd prvého stupňa, ale jeho rozhodnutie nie je dosiaľ právoplatné, odvolací súd rozhodne o pripustení späťvzatia. Súd späťvzatie nepripustí, ak druhý účastník s tým nesúhlasí. Ak späťvzatie pripustí, odvolací súd zruší rozhodnutie súdu prvého stupňa a konanie zastaví. Vzhľadom k tomu, že navrhovateľ počas odvolacieho konania (teda v čase, keď rozhodnutie súdu prvého stupňa nenadobudlo právoplatnosť) vzal svoj návrh na začatie konania v celom rozsahu späť, pričom odporca vyslovil so späťvzatím návrhu súhlas, odvolací súd podľa ust. § 208 O.s.p. rozhodol o pripustení späťvzatia, o zrušení napadnutého rozsudku súdu prvého stupňa a zastavení súdneho konania. Odvolací súd zároveň týmto postupom podľa § 222 ods. 2 O.s.p. vybavil aj odvolanie odporcu. O vrátení súdneho poplatku za odvolanie odvolací súd rozhodol podľa ustanovenia § 11 ods. 3 prvá veta v spojení s ods. 4 a 6 zákona č. 71/1992 Zb. o súdnych poplatkoch a poplatku za výpis z registra trestov v platnom znení, v zmysle ktorých poplatok splatný podaním návrhu na začatie konania, podaním odvolania alebo dovolania sa vráti, ak sa konanie zastavilo, ak sa podanie vrátane odvolania a dovolania odmietlo alebo ak sa návrh, odvolanie alebo dovolanie vzali späť pred prvým pojednávaním bez ohľadu na to, či bol vydaný platobný rozkaz alebo rozkaz na plnenie. Poplatok sa vracia krátený o 1 %, najmenej však 6,70 eura. Odporca zaplatil súdny poplatok za odvolanie, pričom konanie sa zastavilo a návrh bol vzatý späť pred prvým pojednávaním na odvolacom súde, preto má odporca ako odvolateľ v zmysle cit. ust. nárok na vrátenie súdneho poplatku za odvolanie po jeho krátení o zákonom stanovenú čiastku. Podľa § 224 ods. 1 a 2 O.s.p. ustanovenia o trovách konania pred súdom prvého stupňa platia i pre odvolacie konanie. Ak odvolací súd zmení rozhodnutie, rozhodne aj o trovách konania na súde prvého stupňa. Podľa § 146 ods. 1 písm. c) O.s.p. žiaden z účastníkov nemá právo na náhradu trov konania podľa jeho výsledku, ak konanie bolo zastavené. O trovách konania (prvostupňového, ako aj odvolacieho) rozhodol odvolací súd podľa § 224 ods. 1 a § 146 ods. 1 písm. c) O.s.p. tak, že žiadnemu z účastníkov nepriznal právo na náhradu trov konania, pretože súdne konanie bolo zastavené. Toto rozhodnutie odvolacieho senátu bolo prijaté hlasovaním v pomere hlasov: za 3 : 0 proti. Poučenie: Proti tomuto uzneseniu odvolanie nie je prípustné

